
                                                 Nr.23/20/2007
BIROUL PERMANENT
AL

CAMEREI DEPUTAŢILOR



Vă înaintăm, alăturat, Raportul asupra proiectului de Lege privind sprijinirea localităţilor aflate pe traseul drumurilor naţionale pentru iluminat public, transmisă cu adresa nr.P.L.X 32 din 12 februarie 2007.



În raport de obiectul şi conţinutul său,proiectul de lege face parte din categoria legilor ordinare.



În conformitate cu prevederile art. 75 din Constituţia României, republicată, Camera Deputaţilor este Cameră decizională.
PREŞEDINTE,

Iulian Iancu

    Nr.23/20/2007
R A P O R T

asupra proiectului de Lege privind sprijinirea localităţilor aflate pe traseul drumurilor naţionale pentru iluminat public


În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată, spre dezbatere şi avizare în fond, cu proiectul de Lege privind sprijinirea localităţilor aflate pe traseul drumurilor naţionale pentru iluminat public, transmisă cu adresa nr.P.L.X 32 din 12 februarie 2007, înregistrată la comisie sub nr.23/20 din 12 februarie 2007.



Senatul a adoptat, în şedinţa din 6 februarie 2007, proiectul de lege care provine dintr-o propunere legislativă iniţiată de dl. deputat Vasile Filip Soporan aparţinând Grupului parlamentar al PSD.



Comisia juridică, de disciplină şi imunităţi a avizat negativ proiectul de lege, cu avizul nr. 31/93 din 12 februarie 2007, iar Comisia pentru administraţie publică, amenajarea teritoriului şi echilibru ecologic a avizat favorabil, cu avizul nr. 26/1420 din 20 februarie 2007.


Consiliul Legislativ, cu avizul nr. 1223 din 11 septembrie 2006, a avizat favorabil propunerea legislativă, formulând observaţii şi propuneri.


Guvernul, prin punctul său de vedere nr.3180 din 23 octombrie 2006, nu susţine adoptarea iniţiativei legislative. 


Proiectul de lege are ca scop instituirea în sarcina Companiei Naţionale de Autostrăzi şi Drumuri şi a Companiei Naţionale de Electricitate S.A. a obligaţiei de a contribui, fiecare în proporţie egală, cu un procent de 25% la finanţarea proiectelor autorităţilor publice locale privind iluminatul public pentru localităţile aflate pe traseul drumurilor naţionale.


Membrii Comisiei pentru industrii şi servicii au examinat proiectul de lege în şedinţa din 6 martie 2007 şi au hotărât, în unanimitate, respingerea proiectului de lege, având în vedere următoarele:

- Compania Naţională de Electricitate S.A. s-a reorganizat, în 2000, prin divizare, iar statul român, conform Codului fiscal, poate dispune numai asupra dividendelor obţinute conform cotei de participare a statului român la capitalul social al operatorilor economici în domeniul producerii, transportului şi a distribuţiei de energie;


- sectoarele de drum care fac obiectul propunerii legislative nu sunt în administrarea Companiei Naţionale de Autostrăzi şi Drumuri Naţionale din România.



De asemenea, la 21 martie 2007 intră în vigoare Legea serviciului de iluminat public nr.230/2006 care stabileşte responsabilitatea gestionării serviciilor de iluminat public la nivelul unităţilor administrativ-teritoriale, exclusiv de competenţa autorităţilor administraţiei publice locale.



La lucrările comisiei au fost prezenţi 18 de deputaţi din totalul de 21 de membri ai comisiei.
                    Din partea Ministerului Transporturilor, Construcţiilor şi Turismului a participat, ca invitat, domnul Alexandros Galiaţatos – secretar de stat.


În raport de obiectul şi conţinutul său, proiectul de lege face parte din categoria legilor ordinare.



În conformitate cu prevederile art.75 alin.(3) din Constituţia României, republicată, Camera Deputaţilor este Cameră decizională.

                        PREŞEDINTE,                                         SECRETAR,
                          Iulian Iancu                                            Aurelia Vasile
Consilier parlamentar,
Silvia Vlăsceanu

